מפעל הקפיצים הגדול בישראל, "קפיצי נורדיה", בבעלות מושב נורדיה שבשרון, עבר בהצלחה מבחן הסמכה והפך להיות ספק רשמי של חברות "אאודי" ו"פולקסווגן" לקפיצי שסתומי מנוע לרכבים. קפיצי נורדיה תספק בשלב ראשון לשתי החברות קפיצים בכ- מיליון אירו בשנה. יצויין כי חברת "אאודי" הזמינה השבוע כ- 25 מיליון קפיצים בשווי של למעלה ממיליון אירו לשנה לתקופה של חמש שנים.
למרות המשבר הקשה שפקד בשנת 2009 את תעשיות הרכב בעולם בכלל ובישראל בפרט (מכירות הענף התכווצו ב- 35%), חברת "קפיצי נורדיה", צלחה את המשבר, תוך שהיא שומרת על היקף מכירות החברה ליצוא ב- 2009 כפי שהיו ב- 2008. קפיצי נורדיה מתמחה בייצור קפיצים לכל ענפי התעשייה – לתעשיות הביטחוניות (טנק מרכבה ונשק אחר), לתעשייה האווירית (למטוסי בואינג), לתעשיית המים (למתקני טיהור מים ומתקני השקייה), לתעשיות הרפואיות (למערכות הדמיה), לתעשיות האלקטרוניקה והחשמל (מפסקים ושקעים) ולתעשיית האנטנות.
חברת "קפיצי נורדיה" מייצאת לתעשיית הרכב העולמית בארה"ב ובאירופה, למדינות גרמניה, פולין, צרפת, צ'כיה והולנד.
מנחם דיטקובסקי, מנכ"ל קפיצי נורדיה: "בשנים האחרונות , עבר המפעל מתיחת פנים תוך שהובלנו והשקענו בפיתוחים חדשניים. אני גאה שדווקא מפעל ישראלי פיתח ורכש יכולות מיוחדות בתחום רכיבים למנועי רכב מה שהקנה לו את האפשרות להוביל ולעקוף מפעלים רבים אחרים בעולם".
בקפיצי נורדיה מעריכים שמפעלי מנועים נוספים בתעשיית הרכב יזמינו גם הם בעקבות הזמנת אאודי.
אנג'י הנדלסמן מחברת "אמקול יועצים", ליוותה את החברה בביצוע העיסקה.